Rim papasi blogi WhatsApp’dan Telegram’ga “ko‘chib” o‘tdi

Katoliklar Pasxa bayramidan avvalgi ro‘zani tutishni boshladi. Buning sharafiga Italiyaning Pompei shahridagi cherkov qavmi Telegram messenjerida @pgpompei kanalini yo‘lga qo‘ydi. Unga hozirning o‘zida 5 mingdan ziyod kishi yozilgan, deya xabar beradi TJournal.

Har kuni Keep Lent (“Ro‘zani tut”) sarlavhasi ostidagi o‘ziga xos onlayn-blogda Rim papasidan olingan xabarlar, shuningdek, Fransisk Injildan o‘qigan she’rlar audioyozuvi berib boriladi.
2015-yili Keep Lent loyihasi WhatsApp messenjerida faoliyat ko‘rsatayotgandi, biroq bu yil papaning vakillari foydalanuvchilarni Telegram’ga o‘tkazishga qaror qildi. Ular foydalanuvchilarga messenjerni tavsiya etib, “WhatsApp’ning o‘zi, faqat undan yaxshiroq”, deya izoh bergan.